SL Uradni list Evropske unije L 155/3

SKLEP SVETA

z dne 13. maja 2013

o stališču, ki se sprejme v imenu Evropske unije v okviru Mednarodne pomorske organizacije (IMO) v zvezi s sprejetjem določenih kodeksov in povezanih sprememb določenih konvencij in protokolov

(2013/268/EU)

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Kodeks o izvajanju instrumentov IMO (Kodeks III) sta odobrila Odbor IMO za varstvo morskega okolja (MEPC) na svojem 64. zasedanju oktobra 2012 in Odbor IMO za pomorsko varnost (MSC) na svojem 91. zasedanju novembra 2012. Ta kodeks bo 28. skupščina IMO predvidoma sprejela decembra 2013.

(2) MEPC na svojem 64. zasedanju in MSC na svojem 91. zasedanju sta odobrila tudi Kodeks IMO o priznanih organizacijah (Kodeks RO). MEPC bo predvidoma sprejel ta kodeks na svojem 65. zasedanju maja 2013 in MSC na svojem 92. zasedanju junija 2013.

(3) MSC je na svojem 91. zasedanju odobril spremembe Mednarodne konvencije o tovornih črtah iz leta 1966 (v nadaljnjem besedilu: Konvencija o tovornih črtah), Konvencije o mednarodnih pravilih za izogibanje trčenju na morju iz leta 1972 in Mednarodne konvencije o izmeri ladij iz leta 1969, da bi bile te spremembe lahko obravnavane in sprejete na 28. skupščini, ter da bi Kodeks III, skupaj s povezanim sistemom pregledov držav zastave, postal obvezen.

(4) Odbor MEPC je na svojem 64. zasedanju odobril spremembe protokolov iz let 1978 in 1997 k Mednarodni konvenciji o preprečevanju onesnaževanja morja z ladij iz leta 1973 (v nadaljnjem besedilu: Konvencija MARPOL) z namenom, da bi Kodeks III, skupaj s povezanim sistemom pregledov držav zastave, postal obvezen. MEPC bo te spremembe predvidoma sprejel na svojem 66. zasedanju leta 2014.

(5) Odbor MSC je na svojem 91. zasedanju odobril spremembe Mednarodne konvencije o varstvu človeškega življenja na morju iz leta 1974 (v nadaljnjem besedilu: Konvencija SOLAS) in protokola h Konvenciji SOLAS iz leta 1988 ter protokola iz leta 1988 h Konvenciji o tovornih črtah iz leta 1966 z namenom, da bi Kodeks III, skupaj s povezanim sistemom pregledov držav zastave, postal obvezen. Na svojem 92. zasedanju, ki bo potekalo junija 2013, bo MSC predvidoma z enakim namenom odobril spremembe Mednarodne konvencije o standardih za usposabljanje, izdajanje spričeval in ladijsko stražarjenje pomorščakov iz leta 1978 (v nadaljnjem besedilu: Konvencija STCW). MSC bo spremembe iz tega odstavka predvidoma sprejel na svojem 93. zasedanju leta 2014.

(6) MEPC je na svojem 64. zasedanju odobril spremembe Protokola iz leta 1978 h konvenciji MARPOL z namenom, da postane Kodeks RO obvezen. MEPC bo te spremembe predvidoma sprejel na svojem 65. zasedanju.

(7) MSC je na svojem 91. zasedanju odobril spremembe Konvencije SOLAS in protokola iz leta 1988 h Konvenciji o tovornih črtah z namenom, da postane Kodeks RO obvezen. MSC bo te spremembe predvidoma sprejel na svojem 92. zasedanju.

(8) Ko bodo spremembe navedenih konvencij in protokolov odobrene, jih bo generalni sekretar IMO predložil ustreznim pogodbenicam, da bodo molče ali izrecno izrazile privolitev, da jih navedene spremembe zavezujejo v skladu z ustreznimi določbami posamezne konvencije ali protokola.

(9) Nobeden od navedenih konvencij in protokolov ne vsebuje klavzul, ki bi izključevale oblikovanje pridržkov glede sprememb.

(10) Namen osnutka Kodeksa III je nadomestiti Resolucijo IMO skupščine A.1054(27), ki vsebuje obstoječi kodeks za izvajanje obveznih instrumentov IMO in je po več spremembah nadomestila Resolucijo IMO skupščine A.847(20), ki jo morajo države članice, kar zadeva njihove obveznosti v funkciji države zastave, obvezno uporabljati na podlagi Direktive 2009/15/ES Evropskega parlamenta in Sveta z dne 23. aprila 2009 o skupnih pravilih in standardih za organizacije, pooblaščene za tehnični nadzor in pregled ladij, ter za ustrezne ukrepe pomorskih uprav (1).

(11) Predmet Kodeksa RO neposredno ali s sklicevanjem na več resolucij IMO izčrpno urejata Direktiva 2009/15/ES in Uredba (ES) št. 391/2009 Evropskega parlamenta in Sveta z dne 23. aprila 2009 o skupnih pravilih in standardih za organizacije za tehnični nadzor in pregled ladij (2).

(12) Poleg tega Direktiva 2009/15/ES določa, da po sprejetju novih instrumentov ali protokolov k mednarodnim konvencijam navedenih v njej, Svet na predlog Komisije in ob upoštevanju parlamentarnih postopkov držav članic kot tudi ustreznih postopkov v okviru IMO, določi podrobnosti ratifikacije teh novih instrumentov ali protokolov, pri čemer zagotovi, da se v državah članicah uporabljajo enotno in sočasno. Izraz „mednarodne konvencije“, kot je opredeljen v Direktivi 2009/15/ES in Uredbi (ES) št. 391/2009, vključuje konvenciji SOLAS in MARPOL ter konvencijo o tovornih črtah, skupaj s protokoli in spremembami teh konvencij, ter posodobljene različice povezanih zavezujočih kodeksov.

(13) Obveznosti, ki so državam zastave naložene v skladu s Konvencijo STCW, vsebuje Direktiva 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (3).

(14) V nekaterih primerih so bile ugotovljene neskladnosti med Kodeksom III in Kodeksom RO na eni strani ter pravnimi akti Unije na drugi strani. Potrebno je zagotoviti skladnost med zakonodajo EU in obveznostmi držav članic, ki izhajajo iz uporabe Kodeksa III in Kodeksa RO v skladu s konvencijami STCW, SOLAS, MARIPOL in Konvencijo o tovornih črtah, njihovimi protokoli in drugimi konvencijami in protokoli, ki določajo, da sta Kodeks III in Kodeks RO za pogodbenice obvezna.

(15) Direktiva 2009/21/ES Evropskega parlamenta in Sveta z dne 23. aprila 2009 o skladnosti z zahtevami države zastave (4) določa več obveznosti za države članice v funkciji držav zastave. Te vključujejo predvsem obveznost držav članic, da sprejmejo potrebne ukrepe, da se pregled IMO v njihovih upravah opravi vsaj enkrat na sedem let. Vendar bo zadevna določba prenehala veljati najpozneje 17. junija 2017 ali prej, na dan, ki ga določi Komisija, če začne veljati sistem obveznih presoj držav članic IMO.

(16) Z izjemo navedenih področij možnih neskladnosti z zakonodajo Unije je treba osnutka kodeksov v celoti šteti za pozitivni razvoj, ker bosta vzpostavila visoke svetovne standarde za dejavnosti držav zastave in tudi za priznane organizacije. Iz teh razlogov je bila priprava kodeksa IMO o priznanih organizacijah izrecno predvidena v uvodni izjavi 4 Uredbe (ES) št. 391/2009. Unija bi zato morala podpreti sprejetje obeh kodeksov kot obveznih instrumentov IMO.

(17) Unija ni ne članica IMO ne pogodbenica zadevnih konvencij in protokolov. Zato je nujno, da Svet pooblasti države članice, da izrazijo privolitev, da jih v interesu Unije zavezujejo spremembe navedenih konvencij in protokolov, ki bodo zagotovile, da bosta Kodeks III in Kodeks RO, skupaj s povezanim sistemom pregledov držav zastave, postala obvezna –

SPREJEL NASLEDNJI SKLEP:

Člen 1

1. Stališče Unije na 28. skupščini IMO je, da se strinja z osnutkom Kodeksa o izvajanju instrumentov IMO, kot ga je odobril Odbor IMO za pomorsko varnost na 91. zasedanju in je določen v Prilogi 16 k dokumentu IMO MSC 91/22.

2. Stališče Unije na 28. skupščini IMO je, da se strinja s:

(a) spremembami predpisa 3 poglavja 1 Priloge I k Mednarodni konvenciji o tovornih črtah iz leta 1966, ter z vključitvijo nove Priloge IV v to konvencijo, z namenom, da postane Kodeks o izvajanju instrumentov IMO obvezen, skupaj s povezanim sistemom pregledov držav zastave, kot jih je odobril Odbor IMO za pomorsko varnost na 91. zasedanju in kot so določene v Prilogi 10 k dokumentu IMO MSC 91/22;

(b) spremembami predpisa 2 Priloge I k Mednarodni konvenciji o izmeri ladij iz leta 1969, ter z vključitvijo nove Priloge III vanjo, z namenom, da postane Kodeks o izvajanju instrumentov IMO obvezen, skupaj s povezanim sistemom pregledov držav zastave, kot jih je odobril Odbor IMO za pomorsko varnost na 91. zasedanju in kot so določene v Prilogi 12 k dokumentu IMO MSC 91/22;

(c) spremembami Konvencije o mednarodnih pravilih za izogibanje trčenju na morju iz leta 1972, tako da se vključi nov del F, z namenom, da postane Kodeks o izvajanju instrumentov IMO obvezen, skupaj s povezanim sistemom pregledov držav zastave, kot jih je odobril Odbor IMO za pomorsko varnost na 91. zasedanju in kot so določene v Prilogi 11 k dokumentu IMO MSC 91/22.

Člen 2

1. Stališče Unije na 65. zasedanju Odbora IMO za varstvo morskega okolja je, da se strinja z osnutkom Kodeksa IMO o priznanih organizacijah, kot sta ga odobrila navedeni odbor na 64. zasedanju in Odbor IMO za pomorsko varnost na 91. zasedanju ter je določen v Prilogi 19 k dokumentu IMO MSC 91/22.

2. Stališče Unije na 65. zasedanju Odbora IMO za varstvo morskega okolja je, da se strinja s sprejetjem sprememb predpisa 6 Priloge I in predpisa 8 Priloge II k Protokolu iz leta 1978 k Mednarodni konvenciji o preprečevanju onesnaževanja morja z ladij iz leta 1973 z namenom, da postane Kodeks IMO o priznanih organizacijah obvezen, kot jih je odobril navedeni odbor IMO na 64. zasedanju in kot so določene v Prilogi 23 k dokumentu IMO MEPC 64/23.

3. Stališče Unije na 66. zasedanju Odbora IMO za varstvo morskega okolja je, da se strinja s sprejetjem sprememb predpisa 1 Priloge I; vključitvijo novega poglavja 10 v Prilogo I; spremembami predpisa 1 Priloge II; vključitvijo novega poglavja 9 v Prilogo II; vključitvijo novih poglavij 1 in 2 v Prilogo III; spremembami predpisa 1 Priloge IV; vključitvijo novega poglavja 6 v Prilogo IV; vključitvijo novih poglavij 1 in 2 v Prilogo V; spremembami pravila 2 Priloge VI, in vključitvijo novega poglavja 5 v Prilogo VI protokolov iz let 1978 in 1997 k Mednarodni konvenciji o preprečevanju onesnaževanja morja z ladij iz leta 1973 z namenom, da postane Kodeks o izvajanju instrumentov IMO obvezen, skupaj s povezanim sistemom pregledov držav članic, kot jih je odobril navedeni odbor na 64. zasedanju in kot so določene v Prilogi 20 k dokumentu IMO MEPC 64/23.

Člen 3

1. Stališče Unije na 92. zasedanju Odbora IMO za pomorsko varnost je, da se strinja z osnutkom Kodeksa IMO o priznanih organizacijah, kot sta ga odobrila navedeni odbor na 91. zasedanju in Odbor IMO za varstvo morskega okolja na 64. zasedanju ter kot je določen v Prilogi 19 k dokumentu IMO MSC 91/22.

2. Stališče Unije na 92. zasedanju Odbora IMO za pomorsko varnost je, da se strinja s:

(a) spremembami predpisa 1 poglavja XI-1 Mednarodne konvencije o varstvu človeškega življenja na morju iz leta 1974, kot je bila spremenjena (SOLAS 1974), z namenom, da postane Kodeks IMO o priznanih organizacijah obvezen, kot jih je odobril navedeni odbor na 91. zasedanju in kot so določene v Prilogi 20 k dokumentu IMO MSC 91/22;

(b) spremembami predpisa 2-1 poglavja I Priloge I k Protokolu iz leta 1988 k Mednarodni konvenciji o tovornih črtah iz leta 1966 z namenom, da postane Kodeks IMO o priznanih organizacijah obvezen, kot jih je odobril navedeni odbor na 91. zasedanju in kot so določene v Prilogi 21 k dokumentu IMO MSC 91/22.

3. Stališče Unije na 93. zasedanju Odbora IMO za pomorsko varnost je, da se strinja s:

(a) spremembami Mednarodne konvencije o varstvu človeškega življenja na morju iz leta 1974, kot je bila spremenjena (SOLAS 1974), z vključitvijo novega poglavja XIII z namenom, da postane Kodeks o izvajanju instrumentov IMO obvezen, skupaj s povezanim sistemom pregledov držav zastave, kot jih je odobril navedeni odbor na 91. zasedanju in kot so določene v Prilogi 17 k dokumentu IMO MSC 91/22;

(b) spremembami pravila 3 poglavja 1 Priloge I k Protokolu iz leta 1988 k Mednarodni konvenciji o tovornih črtah iz leta 1966, ter z vključitvijo nove Priloge IV k Prilogi B k temu protokolu z namenom, da postane Kodeks o izvajanju instrumentov IMO obvezen, skupaj s povezanim sistemom pregledov držav zastave, kot jih je odobril navedeni odbor na 91. zasedanju in so določene v Prilogi 18 k dokumentu IMO MSC 91/22.

4. Stališče Unije na 92. in 93. zasedanju Odbora IMO za pomorsko varnost je, da se strinja z odobritvijo in poznejšim sprejetjem ustreznih sprememb Konvencije o standardih za usposabljanje, izdajanje spričeval in ladijsko stražarjenje pomorščakov iz leta 1978 z namenom, da postane Kodeks o izvajanju instrumentov IMO obvezen, skupaj s povezanim sistemom pregledov držav zastave.

Člen 4

1. Stališče Unije iz členov 1, 2 in 3 izrazijo države članice, ki so članice IMO, pri čemer ravnajo v interesu Unije in upoštevajo izjavo iz Priloge.

2. O formalnih in manjših spremembah stališča Unije iz členov 1, 2 in 3 se je mogoče dogovoriti, ne da bi bile potrebne spremembe navedenega stališča.

Člen 5

Države članice so pooblaščene, da izrazijo privolitev, da jih v interesu Unije in ob upoštevanju izjave iz Priloge zavezujejo spremembe iz člena 1(2), člena 2(2) in (3) ter člena 3(2), (3) in (4).

Člen 6

Ta sklep je naslovljen na države članice.

V Bruslju, 13. maja 2013 Za Svet Predsednik S. COVENEY

(1) UL L 131, 28.5.2009, str. 47.

(2) UL L 131, 28.5.2009, str. 11.

(3) UL L 323, 3.12.2008, str. 33.

(4) UL L 131, 28.5.2009, str. 132.